CELEX: 32008D0168
Language: mt
Date: 2008-02-20 00:00:00
Title: 2008/168/KE: Deċiżjoni tal-Kummissjoni ta’ l- 20 ta’ Frar 2008 li tistabbilixxi l-istruttura organizzattiva tan-Netwerk Ewropew għall-Iżvilupp Rurali

29.2.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 56/31
            
         DEĊIŻJONI TAL-KUMMISSJONI
   ta’ l-20 ta’ Frar 2008
   li tistabbilixxi l-istruttura organizzattiva tan-Netwerk Ewropew għall-Iżvilupp Rurali
   (2008/168/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 1698/2005 ta’ l-20 ta’ Settembru 2005 dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (EAFRD) (1) u b’mod partikolari l-Artikolu 91 tiegħu,
   Billi:
   
               (1)
            
            
               Netwerk Ewropew għall-Iżvilupp Rurali għat-tixbik flimkien ta’ netwerks, organizzazzjonijiet u amministrazzjonijiet nazzjonali attivi fil-qasam ta’ l-iżvilupp rurali fil-livell tal-Komunità ġie stabbilit skond l-Artikolu 67 tar-Regolament (KE) Nru 1698/2005. Jeħtieġ li jiġu adottati regoli ta’ l-implimentazzjoni sabiex tiġi stabbilita l-istruttura organizzattiva tan-Netwerk.
            
         
               (2)
            
            
               Biex tħejji u timplimenta l-attivitajiet provduti fl-Artikolu 67(a) sa (f) tar-Regolament (KE) Nru 1698/2005, għandu jitwaqqaf Kumitat ta’ Koordinament fi ħdan in-Netwerk Ewropew għall-Iżvilupp Rurali. Għaldaqstant għandhom jiġu definiti l-istruttura organizzativa, il-kompiti u r-regoli proċedurali tal-Kumitat ta’ Koordinament.
            
         
               (3)
            
            
               Għandu jitwaqqaf Sottokumitat separat tal-Leader taħt il-Kumitat ta’ Koordinament, biex jappoġġa n-netwerks nazzjonali u l-inizjattivi ta’ kooperazzjoni transnazzjonali kif riferut fl-Artikolu 67(f) tar-Regolament (KE) Nru 1698/2005. Il-kompożizzjoni u l-kompiti ta’ dan is-sottokumitat għandhom jiġu definiti.
            
         
               (4)
            
            
               Għandu jiġi stabbilit Kumitat Espert ta’ Evalwazzjoni ta’ Programmi ta’ l-Iżvilupp Rurali, biex iwaqqaf u jħaddem netwerks ta’ esperti bil-għan li jiffaċilita l-iskambju ta’ l-għarfien espert u li jappoġġa l-implimentazzjoni u l-evalwazzjoni tal-politika dwar l-iżvilupp rurali kif provdut fl-Artikolu 67(e) tar-Regolament (KE) Nru 1698/2005. Il-kompożizzjoni u l-kompiti ta’ dan il-kumitat għandhom jiġu definiti.
            
         
               (5)
            
            
               Il-miżuri provduti f’din id-Deċiżjoni huma skond l-opinjoni tal-Kumitat dwar l-Iżvilupp Rurali,
            
         IDDEĊIDIET KIF ĠEJ:
   Artikolu 1
   Il-Kumitat ta’ Koordinament
   1.   B’dan qed jitwaqqaf il-Kumitat ta’ Koordinament tan-Netwerk Ewropew għall-Iżvilupp Rurali (minn hawn 'il quddiem ‘il-Kumitat ta’ Koordinament’).
   2.   B’mod partikolari, il-Kumitat ta’ Koordinament għandu:
   
               (a)
            
            
               jassisti lill-Kummissjoni fit-tħejjija u l-implimentazzjoni ta’ l-attivitajiet provduti bl-Artikoli 67(a) sa (f) tar-Regolament (KE) Nru 1698/2005;
            
         
               (b)
            
            
               jiżgura l-koordinament bejn in-Netwerk Ewropew għall-Iżvilupp Rurali, in-netwerks rurali nazzjonali li hemm riferenza għalihom fl-Artikolu 68 tar-Regolament (KE) Nru 1698/2005, u organizzazzjonijiet attivi fl-iżvilupp rurali fil-livell tal-Komunità;
            
         
               (ċ)
            
            
               jagħti pariri lill-Kummissjoni dwar il-programm ta’ ħidma annwali tan-Netwerk Ewropew għall-Iżvilupp Rurali u jikkontribwixxi għall-għażla u l-koordinament tax-xogħol tematiku mwettaq min-Netwerk Ewropew għall-Iżvilupp Rurali;
            
         
               (d)
            
            
               jagħmel proposti lill-Kummissjoni, skond ma jkun f’loku, dwar il-ħolqien ta’ gruppi ta’ ħidma tematiċi.
            
         L-attivitajiet tan-netwerk ta’ l-evalwazzjoni koperti bl-Artikolu 5 għandhom ikunu esklużi mix-xogħlijiet imsemmija fl-ewwel subparagrafu.
   Artikolu 2
   Il-ħatra u l-operat tal-Kumitat ta’ Koordinament
   1.   Il-Kumitat ta’ Koordinament għandu jkun magħmul minn 69 membru, li fosthom:
   
               (a)
            
            
               27 rappreżentant għandhom ikunu mill-awtoritajiet nazzjonali kompetenti (rappreżentant wieħed (1) minn kull Stat Membru);
            
         
               (b)
            
            
               27 rappreżentant għandhom ikunu min-netwerks rurali nazzjonali (rappreżentant wieħed (1) minn kull Stat Membru);
            
         
               (ċ)
            
            
               12-il rappreżentant għandhom ikunu minn organizzazzjonijiet attivi fil-qasam ta’ l-iżvilupp rurali fil-livell tal-Komunità;
            
         
               (d)
            
            
               2 rappreżentanti għandhom ikunu mis-Sottokumitat tal-Leader provdut bl-Artikolu 4;
            
         
               (e)
            
            
               rappreżentant wieħed (1) għandu jkun minn organizzazzjoni Ewropea li tirrappreżenta gruppi lokali ta’ azzjoni riferuti fl-Artikolu 62 tar-Regolament (KE) Nru 1698/2005.
            
         2.   L-organizzazzjonijiet li għalihom hemm referenza fil-punt (ċ) tal-paragrafu 1 għandha tagħżilhom il-Kummissoni minn fost il-membri tal-Grupp Konsultattiv dwar l-Iżvilupp Rurali stabbilit bid-Deċiżjoni tal-Kummissjoni 2004/391/KE (2), wara li tkun ikkonsultat ma’ dak il-Grupp.
   Il-Kummissjoni għandha tagħżel, għal kull wieħed mit-tliet għanijiet li ġejjin, massimu ta’ erba' organizzazzjonijiet li l-fini u l-attività ewlenija tagħhom tikkorrispondi għal dawk l-għanijiet:
   
               (a)
            
            
               it-titjib tal-kompetittività ta’ l-agrikoltura u l-foresterija;
            
         
               (b)
            
            
               it-titjib ta’ l-ambjent u l-kampanja;
            
         
               (ċ)
            
            
               it-titjib tal-kwalità tal-ħajja fiż-żoni rurali, u d-diversifikazzjoni ta’ l-ekonomija rurali.
            
         L-organizzazzjonijiet li jintgħażlu għandhom jiddeżinjaw wieħed minn fost il-membri tagħhom bħala rappreżentant fil-Kumitat ta’ Koordinament.
   3.   Il-president tal-Kumitat ta’ Koordinament għandu jkun rappreżentant tal-Kummissjoni. Il-president għandu jlaqqa' l-Kumitat ta’ Koordinament talanqas darba fis-sena.
   Artikolu 3
   Grupp tematiku ta’ ħidma
   1.   Grupp tematiku ta’ ħidma stabbilit skond l-Artikolu 1(2)(d) għandu jkollu mandat definit, u jkun presedut minn rappreżentant tal-Kummissjoni.
   2.   Grupp tematiku ta’ ħidma ma għandux ikollu aktar minn 15-il membru. Il-Kummissjoni għandha taħtar il-membri tal-grupp tematiku ta’ ħidma bil-qies tal-proposti magħmula mill-Kumitat ta’ Koordinament.
   3.   Il-gruppi tematiċi ta’ ħidma għandhom jirrapppurtaw lill-Kumitat ta’ Koordinament regolarment dwar is-suġġetti koperti bil-mandat tagħhom. Il-gruppi tematiċi ta’ ħidma għandhom jissottomettu r-riżultati ta’ l-attivitajiet tagħhom fil-forma ta’ rapport finali waqt laqgħa tal-Kumitat ta’ Koordinament, mhux aktar tard minn sentejn mid-data tat-twaqqif tagħhom.
   Artikolu 4
   Is-Sottokumitat tal-Leader
   1.   B’dan qed jiġi stabbilit is-Sottokumitat tal-Leader għall-Kumitat ta’ Koordinament.
   2.   B’mod partikolari, is-Sottokumitat tal-Leader għandu:
   
               (a)
            
            
               jagħti kontribut għall-ħidma tal-Kumitat ta’ Koordinament;
            
         
               (b)
            
            
               jagħti pariri lill-Kummissjoni dwar il-programm ta’ ħidma annwali tan-Netwerk Ewropew għall-Iżvilupp Rurali rigward l-assi Leader u jikkontribwixxi għall-għażla u l-koordinament tax-xogħol tematiku f’dan il-qasam;
            
         
               (ċ)
            
            
               jassisti lill-Kummissjoni fil-monitoraġġ ta’ l-implimentazzjoni ta’ proġetti ta’ kooperazzjoni transnazzjonali kif provduti bl-Artikoli 67(f) tar-Regolament (KE) Nru 1698/2005;
            
         
               (d)
            
            
               jirrapporta regolarment lill-Kumitat ta’ Koordinament dwar l-attivitajiet tiegħu.
            
         3.   Is-Sottokumitat tal-Leader għandu jkun magħmul minn 67 membru, li fosthom:
   
               (a)
            
            
               27 rappreżentant għandhom ikunu mill-awtoritajiet nazzjonali kompetenti (rappreżentant wieħed (1) minn kull Stat Membru);
            
         
               (b)
            
            
               27 rappreżentant għandhom ikunu min-netwerks rurali nazzjonali (rappreżentant wieħed (1) minn kull Stat Membru);
            
         
               (ċ)
            
            
               rappreżentant wieħed (1) għandu jkun minn organizzazzjoni Ewropea li tirrappreżenta gruppi lokali ta’ azzjoni riferuti fl-Artikolu 62 tar-Regolament (KE) Nru 1698/2005;
            
         
               (d)
            
            
               12-il rappreżentant għandhom ikunu minn organizzazzjonijiet attivi fil-qasam ta’ l-iżvilupp rurali fil-livell tal-Komunità.
            
         4.   Il-president tas-Sottokumitat tal-Leader għandu jkun rappreżentant tal-Kummissjoni. Il-president għandu jlaqqa' s-Sottokumitat tal-Leader talanqas darba kull sena.
   Is-Sottokumitat tal-Leader għandu jiddeżinja 2 mill-membri tiegħu bħala rappreżentanti fil-Kumitat ta’ Koordinament.
   Artikolu 5
   Il-Kumitat Espert ta’ Evalwazzjoni
   1.   B’dan qed jitwaqqaf il-Kumitat Espert ta’ l-Evalwazzjoni ta’ Programmi ta’ l-Iżvilupp Rurali (minn hawn 'il quddiem ‘il-Kumitat Espert ta’ Evalwazzjoni’).
   2.   Il-kumitat espert ta’ Evalwazzjoni għandu jsegwi l-ħidma tan-Netwerk Espert ta’ Evalwazzjoni riferut fl-Artikolu 67(e) tar-Regolament (KE) Nru 1698/2005 f’relazzjoni ma’ l-iskambju ta’ għarfien espert u l-istabbiliment ta’ l-aħjar prattika dwar l-evalwazzjoni tal-politika ta’ l-iżvilupp rurali u partikolarment:
   
               (a)
            
            
               jagħti pariri lill-Kummissjoni dwar il-programm ta’ ħidma annwali tan-Netwerk Espert ta’ Evalwazzjoni;
            
         
               (b)
            
            
               jagħti kontribut għall-għażla u l-koordinament tal-ħidma tematika ta’ evalwazzjoni;
            
         
               (ċ)
            
            
               jissorvelja l-implimentazzjoni ta’ l-evalwazzjoni kontinwa.
            
         Il-Kumitat Espert ta’ Evalwazzjoni għandu regolarment jinforma lill-Kumitat ta’ Koordinament dwar l-attivitajiet tiegħu.
   3.   Il-Kumitat Espert ta’ Evalwazzjoni għandu jkun magħmul minn 2 rappreżentanti minn kull awtorità nazzjonali kompetenti, u għandu jkun ippresedut minn rappreżentant tal-Kummissjoni.
   Artikolu 6
   Regoli komuni
   1.   Rappreżentanti tal-Kummisjsoni u ta’ l-aġenziji tal-Komunità Ewropea li jkollhom interess fil-proċedimenti jistgħu jattendu l-laqgħat tal-kumitati u tal-gruppi tematiċi ta’ ħidma. Il-president jista' jistieden esperti jew osservaturi minn barra l-kumitat, li jkollhom kompetenza speċifika f’suġġett fuq l-aġenda, biex jieħdu sehem fil-ħidma tal-kumitat jew tal-grupp tematiku ta’ ħidma.
   2.   Il-kumitati u l-gruppi tematiċi ta’ ħidma normalment għandhom jiltaqgħu f’binjiet tal-Kummissjoni skond il-proċeduri u l-iskeda stabbiliti minn din ta’ l-aħħar.
   3.   Il-kumitati għandhom jadottaw ir-regoli ta’ proċedura tagħhom abbażi tar-regoli standard ta’ proċedura adottati mill-Kummissjoni.
   4.   Il-Kummissjoni tista' tippubblika fuq l-Internet, fil-lingwa oriġinali tad-dokument ikkonċernat, kwalunkwe sommarju, konklużjoni jew konklużjoni parzjali jew dokument ta’ ħidma tal-kumitati.
   5.   Il-Kummissjoni għandha tagħmel rifużjoni ta’ l-ispejjeż ta’ l-ivvjaġġar u s-sussistenza li jkunu ġarrbuhom il-membri fil-kuntest tal-laqgħat tal-kumitati u tal-gruppi tematiċi ta’ ħidma skond id-dispożizzjonijiet fis-seħħ fil-Kummissjoni. Il-membri ma għandhomx jitħallsu għad-dmirijiet tagħhom.
   Artikolu 7
   Id-Data tad-dħul fis-seħħ
   Din id-deċiżjoni għandha tidħol fis-seħħ dakinhar tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
   
      Magħmula fi Brussell, 20 ta’ Frar 2008.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 277, 21.10.2005, p. 1. Ir-Regolament kif emendat l-aħħar bir-Regolament (KE) Nru 2012/2006 (ĠU L 384, 29.12.2006, p. 8).
   
      (2)  ĠU L 120, 24.4.2004, p. 50.